CELEX: 32013D0492
Language: lv
Date: 2013-10-07 00:00:00
Title: 2013/492/ES: Komisijas Lēmums ( 2013. gada 7. oktobris ), ar ko Vācijai atļauj, ka antimona, arsēna, bārija, svina un dzīvsudraba robežvērtības joprojām ir spēkā pēc ķīmisko vielu robežvērtību stāšanās spēkā saskaņā ar Eiropas Parlamenta un Padomes Direktīvas 2009/48/EK par rotaļlietu drošumu 55. panta otro teikumu, piemērojot Vispārējās tiesas priekšsēdētāja 2013. gada 15. maija rīkojumu lietā T-198/12 R (izziņots ar dokumenta numuru C(2013) 6387)  Dokuments attiecas uz EEZ

9.10.2013   
            
            
               LV
            
            
               Eiropas Savienības Oficiālais Vēstnesis
            
            
               L 267/7
            
         KOMISIJAS LĒMUMS
   (2013. gada 7. oktobris),
   ar ko Vācijai atļauj, ka antimona, arsēna, bārija, svina un dzīvsudraba robežvērtības joprojām ir spēkā pēc ķīmisko vielu robežvērtību stāšanās spēkā saskaņā ar Eiropas Parlamenta un Padomes Direktīvas 2009/48/EK par rotaļlietu drošumu 55. panta otro teikumu, piemērojot Vispārējās tiesas priekšsēdētāja 2013. gada 15. maija rīkojumu lietā T-198/12 R
   (izziņots ar dokumenta numuru C(2013) 6387)
   (Autentisks ir tikai teksts vācu valodā)
   (Dokuments attiecas uz EEZ)
   (2013/492/ES)
   EIROPAS KOMISIJA,
   ņemot vērā Līgumu par Eiropas Savienības darbību un jo īpaši tā 266. pantu,
   ņemot vērā Vispārējās tiesas priekšsēdētāja 2013. gada 15. maija rīkojumu lietā T-198/12 R,
   tā kā:
   
               (1)
            
            
               Ar Eiropas Parlamenta un Padomes Direktīvu 2009/48/EK (1) ir paredzēti noteikumi par rotaļlietu drošumu un brīvu apriti Savienībā. Saskaņā ar minētās direktīvas 54. pantu dalībvalstīs līdz 2011. gada 20. janvārim stājas spēkā Direktīvas 2009/48/EK prasībām atbilstoši valsts noteikumi, un šos noteikumus tās piemēro no 2011. gada 20. jūlija. Saskaņā ar minētās direktīvas 55. panta otro teikumu Direktīvas 2009/48/EK II pielikuma III daļa “Ķīmiskās īpašības” ir piemērojama no 2013. gada 20. jūlija. Minētā pielikuma III daļā ir norādītas arī uz 19 elementiem attiecināmas migrācijas robežvērtības.
            
         
               (2)
            
            
               Vācija 2011. gada 20. janvārī, pamatojoties uz LESD 114. panta 4. punktu, Komisijai pieprasīja, lai spēkā esošos noteikumus, kas Vācijas tiesību aktos paredzēti attiecībā uz elementiem svinu, arsēnu, dzīvsudrabu, bāriju un antimonu, kā arī attiecībā uz nitrozamīniem un nitrozējamām vielām, kas izdalās no rotaļlietas materiāla, tai atļautu saglabāt spēkā pēc dienas, kad stājas spēkā Direktīvas 2009/48/EK II pielikuma III daļa.
            
         
               (3)
            
            
               Ar Komisijas Lēmumu 2012/160/ES (2) Komisija apmierināja Vācijas valdības pieprasījumu un apstiprināja, ka valsts noteikumi par nitrozamīniem un nitrozējamām vielām paliek spēkā. Kas attiecas uz arsēna, antimona un dzīvsudraba robežvērtībām, kuras atbilst ar Padomes Direktīvu 88/378/EEK (3) noteiktajām robežvērtībām, Komisija neapstiprināja, ka Vācija var saglabāt spēkā valsts noteikumus. Kas attiecas uz svina un bārija robežvērtībām, kuras arī atbilst ar Direktīvu 88/378/EEK noteiktajām vērtībām, Komisija provizoriski apstiprināja, ka Vācija valsts noteikumus var saglabāt spēkā līdz brīdim, kad stājas spēkā jaunās Savienības robežvērtības attiecībā uz svinu un bāriju, vai līdz 2013. gada 21. jūlijam atkarībā no tā, kas notiek vispirms.
            
         
               (4)
            
            
               Vācijas valdība 2012. gada 14. maijā cēla prasību Vispārējā tiesā par Komisijas 2012. gada 1. marta lēmuma anulēšanu. Turklāt 2013. gada 13. februārī Vācijas valdība pieteicās uz pagaidu noregulējumu un lūdza līdz Vispārējās tiesas lēmuma pieņemšanai pamatlietā pagaidām apstiprināt valsts noteikumus, ar kuriem tiek saglabātas spēkā antimona, arsēna, bārija, svina un dzīvsudraba robežvērtības.
            
         
               (5)
            
            
               Ar 2013. gada 15. maija rīkojumu lietā T-198/12 R Vispārējās tiesas priekšsēdētājs atļāva pagaidu noregulējumu, ko vēlējās panākt Vācijas valdība. Priekšsēdētājs pauda viedokli, ka saskaņā ar LESD 114. panta 4. un 6. punktu vienīgi Komisija ir kompetenta apstiprināt dalībvalstu iesniegtus pieteikumus attiecībā uz robežvērtību saglabāšanu spēkā (4). Attiecīgi Vispārējā tiesa lika Komisijai līdz brīdim, kad minētā tiesa pieņems lēmumu pamatlietā, atļaut, ka joprojām ir spēkā Vācijas Federatīvās Republikas paziņotie valsts noteikumi par antimona, arsēna, bārija, svina un dzīvsudraba robežvērtībām rotaļlietās.
            
         
               (6)
            
            
               Komisija 2013. gada 26. jūlijā pret Vispārējās tiesas priekšsēdētāja rīkojumu iesniedza apelāciju (C-426/13 P(R)). Saskaņā ar Eiropas Savienības Tiesas statūtu 60. pantu apelācijas iesniegšana neaptur attiecīgā akta piemērošanu.
            
         
               (7)
            
            
               Saskaņā ar 2013. gada 15. maija rīkojumu lietā T-198/12 R Komisija atļauj, ka Vācijas Federatīvās Republikas paziņotie valsts noteikumi par rotaļlietās sastopamā antimona, arsēna, bārija, svina un dzīvsudraba robežvērtībām turpina būt spēkā. Tomēr Komisija turpina tiesvedību pret Vācijas paziņotajiem pasākumiem ar pamatlietu (T-198/12) Vispārējā tiesā un ar apelāciju pret 2013. gada 15. maija rīkojumu (C-426/13 P(R)) – Tiesā,
            
         IR PIEŅĒMUSI ŠO LĒMUMU.
   1. pants
   Saskaņā ar 2013. gada 15. maija rīkojumu lietā T-198/12 R Komisija atļauj, ka Vācijas Federatīvās Republikas paziņotie valsts noteikumi par rotaļlietās sastopamā antimona, arsēna, bārija, svina un dzīvsudraba robežvērtībām turpina būt spēkā pēc 2013. gada 20. jūlija.
   2. pants
   Šis ir pagaidu lēmums.
   Tas ir spēkā tikai līdz brīdim, kad Vispārējā tiesa ir taisījusi spriedumu lietā T-198/12 vai Tiesa ir lēmusi par Komisijas apelāciju pret Vispārējās tiesas priekšsēdētāja 2013. gada 15. maija rīkojumu lietā T-198/12 R (lieta C-426/13 P(R)) atkarībā no tā, kas notiek vispirms.
   3. pants
   Šis lēmums ir adresēts Vācijas Federatīvajai Republikai.
   
      Briselē, 2013. gada 7. oktobrī
      
         
            Komisijas vārdā –
         
            priekšsēdētāja vietnieks
         
         Antonio TAJANI
      
   
   
      (1)  Eiropas Parlamenta un Padomes 2009. gada 18. jūnija Direktīva 2009/48/EK par rotaļlietu drošumu (OV L 170, 30.6.2009., 1. lpp.).
   
      (2)  Komisijas 2012. gada 1. marta Lēmums 2012/160/ES par Vācijas federālās valdības paziņotajiem valsts noteikumiem, ar kuriem saglabā robežvērtības svinam, bārijam, arsēnam, antimonam, dzīvsudrabam, kā arī nitrozamīniem un nitrozējamām vielām rotaļlietās pēc Eiropas Parlamenta un Padomes Direktīvas 2009/48/EK par rotaļlietu drošumu stāšanās spēkā (OV L 80, 20.3.2012., 19. lpp.).
   
      (3)  Padomes 1988. gada 3. maija Direktīva 88/378/EEK par dalībvalstu tiesību aktu tuvināšanu attiecībā uz rotaļlietu drošību (OV L 187, 16.7.1988., 1. lpp.).
   
      (4)  Rīkojuma 39. punkts.